姑熟乘月泛漁艇至東城訪耿天騭
作者：郭祥正
朝代：宋

paragraphs: 姑孰望東城，長江八十里。
思君半夜泛漁舟，明月隨人渡寒水。
江南美酒君家無，攜來相就傾一壺。
澄江如冰月如玉，拂拂清風生碧蘆。
功名無成安足嗟，但令方寸無疵瑕。
煉丹辟穀亦瑣瑣，萬物何處非生涯。
君不見鴻溝欲將天下裂，失道陰陵遽身滅。
玉帳周遭皆楚歌，金甲繽紛摧漢鉞。
重瞳却傳繪塑手，瓦鼓巫歌薦神酒。
廟前老木藏訓狐，豪氣英風亦何有。
沈吟往事君勿悲，我曹幸遇堯舜時。
田中穀稔牛羊肥，高會難逢易别離，今宵不醉欲安之。